Vermiste bejaarde se liggaam gevindDie liggaam van Sakkie Freidberg (86) is die naweek naby ‘n munisipale swembad in Polokwane, Limpopo gevind nadat hy vir twee dae vermis was. Freidberg, ‘n inwoner van Ons Tuiste-ouetehuis, was sedert Donderdagmiddag vermis nadat hy glo gaan stap en nie weer teruggekeer het nie. Ao. Lesiba Ramoshaba, woordvoerder van die polisie, sê Freidberg het daagliks gaan stap. “Die ouetehuis se bestuur het na hom begin soek toe hy nie teruggekeer het nie. ‘n Verbyganger het die polisie Saterdag ontbied nadat ‘n liggaam in die bosse naby die swembad gevind is.” ‘n Bron het aan Maroela Media gesê dat Freidberg vermoedelik verskeie kere met ‘n klip teen die kop geslaan is. Sy selfoon en twee ringe is glo gesteel. Ramoshaba sê niemand is nog in hegtenis geneem in verband met die voorval nie.